open-index/open-wikipedia-markdown huggingface dataset:
אלכס שאקל

**אלכס שאקל** (באנגלית: **Alex Shackell**; נולדה ב-16 בנובמבר 2006) היא שחיינית אמריקאית, סגנית אלופת העולם (פוקואוקה 2023) במשחה שליחות 4x200 מטר חופשי ושחיינית נבחרת ארצות הברית באולימפיאדת פריז.

## ביוגרפיה
שאקל גדלה בכרמל, אינדיאנה. אבא שלה, ניקולאס שאקל , שחיין אולימפי שייצג את הממלכה המאוחדת באולימפיאדת אטלנטה 1996 וסיים במקום 28 במשחה ל-100 מטר חופשי. אחיה ארון שאקל חבר נבחרת ארצות הברית באולימפיאדת פריז ואחיה אנדרו שאקל אף הוא שחיין מצטיין.

### 2023
#### סגנית אלופת עולם
באליפות העולם שנערכה בפוקואוקה יפן ביולי 2023 זכתה במדליית כסף במשחה ליחות 4x200 מטר חופשי ביחד עם ארין גמל, קייטי לדקי ובלה סימס בתוצאה של 7:41.38 דקות, אחרי אוסטרליה שקבעה שיא עולם חדש של 7:37.50 דקות ולפני הרפובליקה העממית של סין (7:44.40 דקות), כשחיינית רביעית היא קבעה ב"זינוק שליחות" תוצאה של 1:56.38 דקות.
 
### 2024
במבחנים האמריקאים לאולימפיאדת פריז שנערכו באינדיאנפוליס, אינדיאנה ביוני 2024 היא זכתה במדליית כסף במשחה ל-200 מטר פרפר בתוצאה של 2:06.69 דקות, אחרי רגן סמית' (2:05.70 דקות) ולפני לינדזי לוני (2:07:03 דקות) ובכך נכללה במשלחת האמריקאית למשחקים האולימפיים. נוסף לכך, הוא סיימה במקום שישי במשחה ל-200 מטר חופשי בתוצאה של 1:57.05 דקות וסיימה רביעית בשלב חצי הגמר במשחה ל-100 מטר פרפר בשיא אישי חדש של 56.78 שניות אבל פרשה ממשחה הגמר.

במשחקים האולימפיים עצמם היא זכתה בשתי מדליות, זהב וכסף,  לאחר ששחתה בשלב המוקדמות. מדליית זהב במשחה שליחות 4x100 מטר מעורב ומדליית כסף במשחה שליחות 4x200 מטר חופשי.

## שיאים אישיים
### בריכה אולימפית
* 200 מטר חופשי: 1:56.70 דקות (2023)
* 100 מטר פרפר: 56.78 שניות (2024)
* 200 מטר פרפר: 2:06.10 דקות (2024)
### בריכת 25 מטר
* 200 מטר פרפר: 2:02.79 דקות (2024)

## ראו גם

## קישורים חיצוניים

קטגוריה:אמריקאים ילידי אינדיאנה
קטגוריה:שחייניות חופשי אמריקאיות
קטגוריה:שחייניות פרפר אמריקאיות
קטגוריה:שחייניות אמריקאיות באולימפיאדת פריז (2024)
קטגוריה:אינדיאנה: שחיינים
קטגוריה:אמריקאיות שנולדו ב-2006
קטגוריה:אמריקאים שנולדו ב-2006
יצחק אגבדיש

[שמאל|ממוזער|250px|מקהלת צדיקוב בניצוחו של יצחק אגבדיש בקונצרט חגיגי באולם יפאור ביפו בחגיגות היובל ל[מכבי בולגריה]]
**יצחק אגבדיש** (בבולגרית **Ицхак Агвадиш**; 29 באפריל 1903, סופיה, נסיכות בולגריה – 13 ביוני 1992 בת ים, ישראל) היה מנצח, מלחין, רב-נגן ומעבד מוזיקלי יהודי–בולגרי. אגבדיש כיהן כמנצחה הראשון של מקהלת צדיקוב בישראל בין השנים 1949–1954.

## קורות חייו
### בבולגריה
יצחק אגבדיש נולד בסופיה למזל וליעקב. הוא היה אוטודידקט ולמד נגינה בפסנתר, כינור, חליל צד, מנדולינה ומפוחית. באמצע שנות ה-20 של המאה ה-20 הצטרף ל"אגודה בולגרית–יהודית לזמרה–מקהלה ליד בית הכנסת המרכזי" וכיהן כעוזרו של משה צדיקוב. הוא למד ניצוח אצל צדיקוב ונמנה עם צוות המנצחים של המקהלה ביחד עם צדיקוב וסגנו ד"ר מנחם בן-שושן (בבולגרית: Менахем Бенсусанъ). בסופיה נישא לוויקטוריה אשר הייתה סולנית המקהלה ולזוג נולדו תאומות. ב-1938, לאחר עזיבתו של צדיקוב לארצות הברית ומינויו של מנחם בן-שושן למנצח הראשי מונה לסגנו. ב-1941, עם החלת החוק להגנת האומה פסקה פעילותה של המקהלה.

ב-1942 הלכה רעייתו ויקטוריה לעולמה לאחר שלקתה במחלת לב. בספטמבר 1944, לאחר הפיכת חזית המולדת חודשה פעילות המקהלה, תחת המנצח ישראל (איזידור) אלג'ם ואגבדיש כיהן כסגנו. המקהלה פעלה בין השנים 1944–1948 וערכה מספר קונצרטים ברחבי בולגריה והמדינות השכנות כגון רומניה. בשלהי 1948 פסקה פעילות המקהלה בבולגריה בשל עליית מרבית חבריה לישראל במסגרת העלייה ההמונית.

### בישראל
ב-1949 עלו אגבדיש ומשפחתו לישראל. לאחר עלייתו ארגן אגבדיש 30 מחברי המקהלה שעלו לישראל, והם החלו בחזרות במחסן שהוקצה להם בבית הכנסת "שלום וצדקה" ברחוב מרכולת בתל אביב. לאחת מהחזרות הגיעו נסים נסימוב ושלמה קפלן ולאחר הביקור זכתה המקהלה לחסות מועצת פועלי תל אביב והיא נקראה "מקהלת הפועלים ע"ש משה צדיקוב". ב-30 ביוני 1949 נערך ערב השירה הראשון של המקהלה בישראל. מראשית פעילותה בארץ ניצח עליה יצחק אגבדיש.

ב-1951 ניצח אגבדיש על הקונצרט המלא הראשון של המקהלה באולם יפאור ביפו. ב-1954 סיים אגבדיש את תפקידו ובמקומו מונה יצחק גרציאני. בהמשך, ועד ראשית שנות ה-70 ניצח אגבדיש על "מקהלת מולדת" אשר ליד בית הכנסת שלום וצדקה.

יצחק אגבדיש הלך לעולמו ב-1992 והוא בן 89, והובא למנוחות בבית העלמין ירקון. אחת מבנותיו דליה אשכנזי, נרצחה בפיגוע בקו 5.

## קישורים חיצוניים

* 
* 
* 
* 

## הערות שוליים

קטגוריה:ישראלים ילידי בולגריה
קטגוריה:מנצחים יהודים בולגרים
קטגוריה:מנצחים ישראלים
קטגוריה:מנצחי מקהלות
קטגוריה:מלחינים יהודים בולגרים
קטגוריה:מוזיקאים יהודים בולגרים
קטגוריה:מלחינים מן המאה ה-20
קטגוריה:מנצחי מקהלת צדיקוב
קטגוריה:אישים הקבורים בבית הקברות ירקון
קטגוריה:ישראלים שנולדו ב-1903
קטגוריה:ישראלים שנפטרו ב-1992
טריקי שומר העולם

**טריקי שומר העולם** (באנגלית: **Widget**) היא סדרת טלוויזיה מונפשת לילדים שנוצרה על ידי יוצר וולטרון פיטר קיף, בבימויו והפקתו של טום ברטון מ-Zodiac Entertainment, ששודרה לראשונה ב-29 בספטמבר 1990. הסדרה רצה במשך שתי עונות, בעונה הראשונה (1990), היא שודרה פעם בשבוע (בדרך כלל בשבת או ראשון), ובעונה השנייה (1991), הסדרה התרחבה לימי חול. הסדרה כללה חומרים בנושא איכות הסביבה והוכרה על ידי איגוד החינוך הלאומי כצפייה מומלצת לילדים. הסדרה שודרה בישראל בערוץ 2 באמצע שנות התשעים.

## תקציר העלילה
הסדרה התמקדה בחוצן סגול קצר מהכוכב טריקי שיכול לשנות צורה על ידי סיבוב כמו סביבון לצורות שונות. הוא וקבוצה של חברים אנושיים צעירים - האחים קווין ובריאן, ואחותם המתבגרת קריסטין - מגנים על הסביבה הטבעית מאלה שרוצים לבזוז או לפגוע בה. מאוחר יותר מצטרפת אליהם חבר משנה צורה Half-Pint, בן דודו השובב והסקרן מדי של טריקי. יישומון מלווה לעיתים קרובות במגה-מוח, ישות אינטליגנטית אך מעט מגושמת המופיעה כראש צף (עם גולגולת שקופה) וידיים צפות.

הסדרה הופקה על ידי Calico Creations כדי ללמד ילדים על סכנות הזיהום. בכל פרק טריקי מתמודד עם נבל מכדור הארץ או מהחלל החיצון שרוצה לנצל את הסביבה או משאבי הטבע של כדור הארץ, כמו ד"ר דנטה, מגה סלנק והתאום המרושע שלו, ראצ'ט. מהבחינה הזו, טריקי שומר העולם דומה מאוד לקפטן פלאנט וכוכבי הלכת והצלבנים הרעילים, שכן כל אותם גיבורים מנסים להציל את כדור הארץ מאסון אקולוגי. כמו בסדרות האלה, טריקי נלחם מדי פעם נגד ישויות זדוניות שנוצרו על ידי זיהום רב. לדוגמה, בפרק אחד טריקי נלחם במשנה צורה עמית; צורת חיים רגישה אך עוינת, מחופשת לנזלת/חלקלק רעיל, שזיהמה את החופים והאוקיינוסים של כדור הארץ.

## קישורים חיצוניים

* 

קטגוריה:סדרות הנפשה אמריקאיות
קטגוריה:סדרות טלוויזיה אמריקאיות שעלו לשידור בשנת 1990
קטגוריה:ערוץ 2: תוכניות רכש
כאחד האדם

"**כאחד האדם**" הוא אלבום האולפן ה-12 והאחרון של הזמרת הישראלית קורין אלאל. את האלבום הוציאה ב-21 באוגוסט 2017 לאור חברת התקליטים PIL על גבי תקליטור. כמו כן, הוא הופץ גם לשירותי הסטרימינג, דוגמת ספוטיפיי ואפל מיוזיק. הוא מונה תשע רצועות, כולן מושרות בעברית, ואורכו עומד על כחצי שעה.

עטיפת האלבום מציגה שמיים כחולים עם עפיפון סגול במרכז התמונה, שמחובר לחוט דק. בצד ימין כתוב בכתב יד את שם האלבום, "כאחד האדם", בעברית ובצידו השמאלי שם האמנית "קורין אלאל" בעברית גם כן. מתחת לכיתוב בעברית מופיעה התרגום באנגלית "Korin Alal | As an Ordinary Person". בפינת התחתונה השמאלית של התמונה, ניתן לראות ציפור עפה ברקע הכחול.

את האלבום הפיק מוזיקלית מיכאל גוטליב.

## רשימת רצועות

## הערות שוליים

## קישורים חיצוניים

קטגוריה:אלבומי קורין אלאל
קטגוריה:אלבומים בעברית
קטגוריה:אלבומים בהוצאה עצמית
אקווריום: הופעות במפעל הפיס (מיני-אלבום של קורין אלאל)

"**אקווריום: הופעות במפעל הפיס**" הוא המיני-אלבום הראשון של זמרת הרוק הישראלית קורין אלאל והארבעים ושבעה שיצא לאור במסגרת הפרויקט המוזיקלי אקווריום. את המיני-אלבום הוציאה ב-30 ביולי 2023 לאור חברת התקליטים PIL לשירותי הסטרימינג, דוגמת אפל מיוזיק וספוטיפיי, וזו ביצעה בו שלושה משיריה: "שפת אימי", "מעיין" ו"שיר בכיף".

העיבודים מבוססים על המופע והאלבום לתמונה נוספו המון צבעים בהפקת מיכאל גוטליב.

עטיפת האלבום מציגה את הזמרת מחייכת, לבושה בשחור, ועומדת מול מדף ספרים רחב המלא בספרים וחפצי נוי שונים. בחלקה העליון של התמונה ניתן לראות מספר צינורות תעשייתיים. באותו אזור מופיעה הכותרת "אקווריום: הופעות במפעל הפיס" בכיתוב צהוב. שם הזמרת, קורין אלאל, מופיע במרכז העטיפה באותיות גדולות ולבנות. בפינה התחתונה הימנית מופיע הלוגו של מפעל הפיס.

## רשימת השמעה

## משתתפים
* קורין אלאל – זמרה
* מיכאל גוטליב – פסנתר, קולות רקע
* הדר כהן – כינור
* יונית אמיתי כהן – כינור
* מירי מנשרוב – ויולה
* יוני עציון – צ'לו

## הערות שוליים

## קישורים חיצוניים

קטגוריה:אלבומי קורין אלאל
אלאל, קורין
קטגוריה:מיני-אלבומים בעברית
טמבלינה

**טמבלינה** (באנגלית: **Thumbelina: A Magical Story**, ביפנית: **おやゆび姫物語**) היא סדרת אנימה יפנית לילדים בת 26 פרקים, אשר הופקה על ידי ניפון אולפני אנימציה בין השנים 1992–1993. הסדרה מבוססת על הסיפור של האנס כריסטיאן אנדרסן בשם "אצבעונית".

בישראל הסדרה שודרה בדיבוב לעברית בערוץ 2 בשנת 1995, ובנוסף גם הופצה בקלטות וידאו. 

שיר הפתיחה והסיום של הסדרה בגרסה העברית בוצע על ידי יסמין גמליאל.

## תקציר העלילה
מאיה היא ילדה שובבה בעלת חוסר התחשבות בזולת, ובעקבות זאת אמה המותשת אשר לא מסוגלת לשלוט בה נכנסת לביתה של מכשפה זקנה שחיה בקצה העיר ומבקשת את עזרתה. המכשפה נותנת לאמה של מאיה עותק קסום של האגדה "אצבעונית" ואומרת לה לקרוא את זה למאיה. מאוחר יותר כשאמה של מאיה נרדמת מאיה מתכווצת ונמשכת לתוך עולם הספר, ואז מופיעה פיה טובה האומרת לה שהיא בעולם החלומות של אמה ושכדי לחזור לביתה היא חייבת למצוא דרך להעיר את אמה, וכדי לעשות זאת עליה לנסוע לארץ הדרום לפגוש את נסיך הקריסטל שיעזור לה להגיע הביתה. 

במהלך מסעה מאיה מתמודדת עם ניסיונות וקשיים רבים בהם מאבק במכשפה הָלוֹלה; ובדרכה היא מתיידדת עם חברי עולם החלומות שמתאגדים יחד כדי לעזור לה להגיע לארץ הדרום.

## מדבבים בעברית
*סיון שביט - מאיה
*יסמין גמליאל - אמא של מאיה
*שי זורניצר - אציל / קארוטה / מספר / דמויות שונות
*לימור שפירא - המכשפה אנג'לאר / דמויות שונות
*אלן אזגי - המכשפה הָלוֹלה/ אמא של קארוטה
*מיכה אוזין סליאן - אבא של קארוטה / דמויות שונות

## קישורים חיצוניים

* 

קטגוריה:סדרות אנימה
קטגוריה:סדרות אנימה משנות ה-1990
קטגוריה:ערוץ 2: תוכניות רכש
קטגוריה:ניפון אולפני אנימציה: סדרות טלוויזיה
קטגוריה:סדרות אנימה לילדים צעירים
קטגוריה:סדרות טלוויזיה יפניות שעלו לשידור בשנת 1992
מזכירות ההגנה הלאומית

**מזכירות ההגנה לאומית** (בספרדית: **Secretaría de la Defensa Nacional**, בראשי תיבות: **SEDENA**) של מקסיקו היא המחלקה הממשלתית האחראית על ניהול הצבא וחילות האוויר של מקסיקו. העומד בראשה הוא שר ההגנה הלאומית, אשר, כמו מזכיר הצי, כפוף ישירות לנשיאת המדינה. עד 1937, התפקיד נקרא "מזכיר המלחמה והצי" (Secretaría de Guerra y Marina), אז הוחלט על הקמת מזכירות צי נפרדת. מטה המשרד ממוקם בלומאס דה סוטלו, מיגל הידאלגו, שבמקסיקו סיטי.
המשמר הלאומי של מקסיקו אומנם כפוף למזכירות לביטחון והגנה אזרחית, אך פועל בשיתוף פעולה הדוק עם מזכירות ההגנה הלאומית והצבא.
## משימות
על פי חוק המינהל הציבורי הפדרלי (Ley Orgánica de la Administración Pública Federal), למזכיר יש את החובות הבאות, בין היתר הניתנות על ידי החוקה והחוקים הרלוונטיים של הקונגרס:
#לארגן ולנהל את ענייני הצבא, חיל האוויר והמשמר הלאומי ולסייע בתפקידיהם.
#לארגן ולסייע בפיתוח ואכיפה של השירות הצבאי הלאומי לצבא ולחיל האוויר.
#ניהול הצבא, חיל האוויר, המשמר הלאומי וכוחות מזוינים שאינם שייכים למשמר הלאומי או לרשויות אכיפת החוק.
#לתכנן, לכוון ולטפל בגיוס המדינה במקרה של מצב מלחמה; גיבוש וביצוע תוכניות וצווים הנחוצים לצורכי הגנה לאומית, וכן הכוונה וייעוץ להגנה אזרחית בתרחישים של ימי שלום ומלחמה.
#לבנות ולהכין כל סוג של מבנים צבאיים לשימוש הצבא וחיל האוויר, כולל מבצרים וצריפים, כמו גם ניהול בתי חולים ומבנים צבאיים אחרים.
#ניהול משפט צבאי ושירותי רפואה.
#לרכוש ולבנות חימוש, תחמושת, וכל מיני חומרים ואלמנטים לשימוש הצבא וחיל האוויר.
#הענקת אישור לצבא להיכנס למדינה אחרת או לאפשר למדינה אחרת לשלוח את כוחותיה למקסיקו.
#לנהל הנפקת רישיונות לשאת נשק חם במטרה למנוע שימוש בנשק האסור במפורש בחוק וגם את סוגי הנשק המוגבלים על ידי המדינה לשימוש בלעדי של הצבא, הצי והמשמר הלאומי, למעט מה שנקבע בסעיף 13 של תת-סעיף 30 לחוקה, וכן פיקוח והוצאת היתרים למכירה, הובלה ואחסון של כלי נשק, נשק כימי, חומרי נפץ וכלי נשק אסטרטגיים, וכן בייבוא וייצוא שלהם.
#לתרום בבניית קווי תקשורת יבשתיים ואוויריים יחד עם סוכנויות אחרות של הממשלה הפדרלית.
#ארגון פעולות אוויריות בשעת חירום (בהתאם לסעיף 80 לחוק התעופה האזרחית)
## מבנה

## גלריה

קובץ:SEDENA logo.svg|סמליל המזכירות בתקופת נשיאות פליפה קלדרון (2006-2012)
קובץ:SEDENA logo 2012.svg|סמליל המזכירות בתקופת נשיאותו של אנריקה פניה נייטו (2012-2018)
קובץ:SEDENA Logo 2019.svg|סמליל המזכירות בתקופת אנדרס מנואל לופס אוברדור (2018-2024)


## קישורים חיצוניים

*  

מקסיקו
הגנה לאומית
קטגוריה:מקסיקו: צבא וביטחון
חכמת הטבע

**חכמת הטבע** (באנגלית: **Albert Says... Nature Knows Best**, בתרגום חופשי: **אלברט אומר... הטבע יודע הכי טוב**, בגרמנית: **Albert sagt… Natur – aber nur!**) היא סדרת טלוויזיה מונפשת מדעית גרמנית ששודרה עם 13 פרקים ב-ZDF בין השנים 1996 ו-1997. הסדרה מבוססת על ספריו של פרדריק וסטר, ובחזית הייתה הוראת המודעות הסביבתית והאקולוגית.

סדרת ספין אוף, בשם **Albert auf Entdeckungstour (אלברט שואל מה זה החיים?)**, הופצה ב-2002.

נכון לעכשיו, הסדרה וגם הספין-אוף שלה משודרות בתחנות הטלוויזיה Fix &amp;amp; Foxi ו-Ric ברחבי העולם. הסדרה עצמה משודרת גם באסיה, אמריקה הלטינית, המזרח התיכון וארצות הברית בערוץ הטלוויזיה ZooMoo. בישראל, הסדרה שודרה בערוץ הילדים.

## עלילת הסדרה
הדמות הראשית אלברט היא יצור קסום הדומה להכלאה בין ציפור לאוגר. אלברט, למרות שהוא חצוף, מאופיין בסקרנות וטוב לב, והוא מסתדר עם כל החיות. אלברט יוצא להרפתקאות כדי להסביר את פעולת הטבע והסביבה. הוא יכול לעוף, לרוץ, לשחות ולצלול, כמו גם לשנות את גודלו כדי להפוך לענק או זעיר. זה מאפשר לו ללמוד את הטבע עם תשומת לב מרבית לפרטים ולהגדיל את הידע שלו. בנוסף לחשיבות הטבע והסביבה, סדרת ההנפשה מביאה למודעות למפגעים פוטנציאליים ולבעיות סביבתיות. בפרט, נדונים סיכונים הנובעים מאיום אנושי או מכונה.

## קישורים חיצוניים

* 

קטגוריה:תוכניות טלוויזיה בשפה הגרמנית
קטגוריה:סדרות הנפשה גרמניות
קטגוריה:ערוץ הילדים: תוכניות רכש
מזכירות הצי (מקסיקו)

**מזכירות הצי** (בספרדית: **Secretaría de Marina**, בראשי תיבות **SEMAR**) היא אחת מתשע עשרה מזכירויות המרכיבות את הקבינט של נשיא מקסיקו. זהו אחד ממשרדי הממשל החשובים, האחראי באופן בלעדי לניהול חיל הים המקסיקני. יחד עם מזכירות ההגנה הלאומית, ממלא המשרד את תפקידי משרד ההגנה.

המזכירות נוסדה ראשונה ב-8 בנובמבר 1821, כמזכירות המלחמה והצי. בשנת 1944 הפכה למזכירות נפרדת, כאשר מזכירות ההגנה הלאומית הפסיקה לקחת אחריות על הצי המקסיקני ומחלקת חיל הים הופרדה ממנו והפכה למזכירות עצמאית, עם זאת המזכירות פועלת באופן הדוק עם הצבא והיא נוטלת תפקידים משמעותיים במסגרת מלחמת הסמים במקסיקו.

## משימות
המזכירות אחראית לתכנון, ביצוע ותיאום מדיניות ציבורית הקשורה לענף הכוחות המזוינים שהיא מנהלת: הצי המקסיקני.
*המזכירות אחראית על הכשרה, תכנון וניהול כל הפעולות הקשורות לשימוש בסופו של דבר באנשי חיל הים למשימות כמו הגנה על הריבונות הלאומית, ביטחון הפנים ויישום תוכנית של הצי במקרה של אסון לאומי;
*לפקח ולבדוק ציות לחוקים המקסיקנים ולחוק הימי הבינלאומי בים הטריטוריאלי ובאזור הכלכלי הבלעדי;
*לכוון את חיל הים במקרה של מלחמה;
*לנהל את יחסי העבודה והזכויות של אנשי חיל הים ואזרחים העובדים עבור הצי;
*בטיחות ימית מבחינת חילוץ, חיפוש והצלה;
*לכוון את התעשייה הימית במדינה;
*לבנות, לשמר ולהיפטר מכל התשתית הימית הנדרשת למילוי התחייבויות הצח, לרבות ייעוץ לנתיבי תקשורת אזרחיים שישמשו בסופו של דבר להגנה;
*לייעץ למזכירויות אחרות בענייני הצי;
*ניהול מערכות חינוך ובריאות ימיות ישירות;
*לנהל את מערכת המשפט הימית;
*לפקד על משמר החופים המקסיקני;
*פיקוח ושמירה על אוניות סוחר וספינות נוסעים;
*לקדם וליישם עבודת פיתוח מדעית או טכנולוגית הקשורה לים;
*לפקח על שימור אזורי טבע מוגנים.
## גלריה

SEMAR logo.svg|לוגו המזכירות בשנים 2006-2012
SEMAR_logo_2012.svg|לוגו המזכירות בשנים 2012–2018
SEMAR Logo 2019.svg|לוגו המזכירות בשנים 2018–2024

## קישורים חיצוניים
*  
## הערות שוליים

מקסיקו
חיל ים
קטגוריה:מקסיקו: צבא וביטחון
תן לי קצת ממך

"**תן לי קצת ממך**" הוא סינגל שהוקלט על ידי הזמרת הישראלית קורין אלאל. את השיר הוציאה ביולי 1984 לאור חברת התקליטים CBS ישראל כסינגל השלישי מתוך אלבום הבכורה של הזמרת, "קורין אלאל".

## על השיר
"תן לי קצת ממך" נכתב על ידי יעקב גלעד, והולחן והופק על ידי יזהר אשדות.

השיר מתאר תחושת אבל וריקנות בעקבות היעדרותו של אדם אהוב. מילותיו מבטאות כמיהה לקבל סימן קטן מנוכחותו של אותו אדם כדי להשלים את הפער. "תן לי קצת ממך" מתחיל בתיאור של שקט ודממה באפלה בעיר גדולה ותחושה של ריקנות. הדוברת מתארת את תחושותיה בלילה, ומביעה תקווה שהאדם שהיא אוהבת מקשיב ויכול לשמוע את קול הדממה. היא ממשיכה לבקש להתאחד עם אותו אדם שנאבד.

הפזמון החוזר על עצמו מבטא פעם נוספת את הרצון העז של הדוברת להתאחד עם אהובה. היא מספרת שלא עצמה עין בלילה ואין לה מנוחה, והזמן עובר בלי רגע של שמחה.

## הצלחה מסחרית
ב-31 ביולי 1984 הוצג "תן לי קצת ממך" כמועמד לכניסה למצעד הפזמונים השבועי של רשת ג'. בשבוע שלאחר מכן נכנס לדירוג במקום ה-27. ב-18 בספטמבר עלה למקום הרביעי – המיקום הגבוה ביותר אליו הגיע. לבסוף, ב-23 באוקטובר יצא מהמצעד השבועי לאחר 11 שבועות צעידה רצופה. במצעד השבועי של גלי צה"ל הגיע "תן לי קצת ממך" בשיאו למקום השמיני.

## מיקומי שיא

## הערות שוליים

קטגוריה:שירי קורין אלאל
קטגוריה:שירים בעברית
קטגוריה:שירים שנכתבו על ידי יעקב גלעד
קטגוריה:שירים שהולחנו על ידי יזהר אשדות
קטגוריה:שירים שהופקו על ידי יזהר אשדות
קטגוריה:סינגלים בהוצאת CBS ישראל
טוויפסי

**טוויפסי** (באנגלית: **Twipsy**) היא סדרת טלוויזיה מונפשת גרמנית המבוססת על דמות בעלת אותו שם שהפכה לסמל של היריד העולמי של EXPO 2000. הסדרה שודרה בערוץ הטלוויזיה הגרמני Der Kinderkanal עם 52 פרקים קצרים, 13 דקות כל אחד, לעיתים קרובות הם היו משלבים כדי ליצור 26 פרקים, באורך כולל של 25 דקות לשני חלקים. שבעה חודשים לפני תחילת ה-EXPO 2000, הבכורה של הסדרה שימשה כדי להרגיל את הילדים לתערוכת העולם הקרובה, אולם היא התמקדה רק בסיפור הרקע של הדמויות, ולא היה לה שום קשר לאירוע עצמו.

בישראל הסדרה שודרה בהתחלה בערוץ 2 בשידוריה של הזכיינית רשת, ולאחר מכן בערוץ ג'וניור.

## תקציר העלילה
בפרק הראשון, ניק בן ה-13 נמשך במקרה למרחב הסייבר. לאחר מכן הוא פוגש את שליח הסייבר הססגוני והנמרץ טוויפסי, שמציג את ניק לתחום הווירטואלי. ניק מתגעגע הביתה וטוויפסי שולח אותו בחזרה לעולם האמיתי, תוך שהוא מסתיים שם בלי משים.

סורק שונה משמש לאחר מכן כמעביר ליקום של האינטרנט. בדרך ילדים רבים אחרים, כולל אחותו בת ה-8 של ניק ליסי וחברו אלברט, חווים הרפתקאות רבות ומכירים את תחום מרחב הסייבר. טוויפסי גם לומד להכיר היבטים של העולם האמיתי, כמו מזג האוויר, או אהבתו החדשה (וגרגרנותו) לאוכל.

הדמויות מוצגות באמצעות גרפיקה ממוחשבת כשהן שוהות במרחב הסייבר, וב"עולם האמיתי" תוך שימוש בסגנון קומיקס שגרתי. מלבד זאת, כל האנשים הם כמעט באותו גודל ומראה כמו טוויפסי עצמו.

## טוויפסי בישראל
לכבוד שידור הסדרה בישראל, שודר בערוץ 2 (רשת) שעשועון רצף לילדים ולמשפחות בשם "**טוויפסי ברשת**" בהנחייתה של ימית סול, שם טוויפסי הופיע בתור בובה שדובבה על ידי רובי מוסקוביץ'. בשעשועון זה התחרו שתי משפחות זו בזו בכל פרק.

## קישורים חיצוניים

*
*

## הערות שוליים

קטגוריה:סדרות הנפשה גרמניות
קטגוריה:ערוץ 2: תוכניות רכש
קטגוריה:ערוץ ג'וניור: תוכניות רכש
קטגוריה:רצועות שידור בטלוויזיה בישראל
קטגוריה:תוכניות וסדרות טלוויזיה ישראליות בכיכובן של בובות
דולאן אבו סאלח

[250px|ממוזער|אבו סאלח עם הרמטכ"ל [הרצי הלוי בזירת אירוע פגיעת הרקטה במג'דל שמס, 2024]]
**דולאן אבו סאלח** (בערבית: **دولان أبو صالح**, בתעתיק מדויק: **דולאן אבו צאלח**; נולד ב-28 בפברואר 1978) הוא ראש מועצת מג'דל שמס, וראש המועצה הראשון שנבחר בבחירות דמוקרטיות.

## ביוגרפיה
נולד ליוסף וסבאח וגדל בכפר מג'דל שמס. הבכור מתוך ארבעה. למד ביסודי א' מג'דל שמס חטיבת ביניים מג'דל שמס ובתיכון בכפר.

לאחר התיכון עבד כמורה בבית ספר יסודי בוקעאתא.

בשנים 1999—2006 שימש כעובד לשכת הרווחה במועצה המקומית מג'דל שמס בתפקיד עו"ז (עובד זכאות).

בשנים 2006—2008 עסק בגישור והתנדבות בחברה למען שירותי סיעוד.

ביולי 2008 מונה על ידי שר הפנים מאיר שטרית לראש המועצה הממונה וכיהן בתפקיד עד ינואר 2018.
אז עזב את התפקיד ויצא לתקופת צינון על מנת להתמודד בבחירות. לאחר שבני העדה הדרוזית הגישו עתירה לבית המשפט העליון, ומשרד הפנים החליט לקיים בחירות מוניציפליות.

בבחירות לרשויות מקומיות ב-2018 נערכו לראשונה בחירות למועצה. רוב התושבים במג'דל שמס החרימו את הבחירות, בהן נבחר אבו סאלח, ואחוז ההצבעה בבחירות אלו עמד על 277 קולות שהם 3.39% בלבד. אבו סאלח קיבל 260 מתוך 272 הקולות לראשות המועצה (95.59% מהקולות). רשימתו "מג'דלנא" זכתה ב-254 קולות ובכל 11 המושבים במועצה.

בבחירות ב-2024 אבו סאלח נבחר לכהונה נוספת בראשות המועצה עם 57.85% מהקולות. כאשר הוא מביס את שלושת המועמדים שהתמודדו מולו: דיא אבו סאלח, סלים כחלוני ודיא ספדי. סיעתו "מג'דלנא" זכתה בשישה מנדטים למליאת המועצה.

הוא בעל תואר ראשון בשרותי אנוש לימודים ורב תחומיים מהמכללה האקדמית תל חי. תעודת משפטן בשלטון מקומי וציבורי מטעם בית הספר הגבוה למינהל כספי לרשויות המקומיות בישראל, הקריה האקדמית אונו, משרד הפנים ואיגוד הגזברים. חשב מלווה ברשות מקומית בחסות אוניברסיטת בר-אילן (המחלקה למדעי המדינה), איגוד הגזברים בישראל, בית הספר הגבוה למנהל כספי לרשויות מקומיות בישראל ומשרד הפנים.
הוא בעל תעודה מקצועית מפיקוד העורף לניהול והובלת תחומים עם אירועי חירום כמו מלחמות, רעידות אדמה וכו', תעודה בתחום גישור וניהול משא ומתן אינטגרטיבי, ממרכז גומא-גבים המרכז הישראלי לגישור ותעודה בניהול פרויקטים מודרניים מהטכניון.

חבר הנאמנים של המכללה האקדמית תל חי, חבר דירקטוריון החברה למשק וכלכלה של השלטון המקומי, חבר ועדת הביטחון של המרכז הארצי לרשויות מקומיות, חבר הוועדה המרחבית לתכנון ובנייה מעלה חרמון.

הוא נשוי ואב לארבעה ילדים. מתגורר במג'דל שמס.

## קישורים חיצוניים

* דולאן אבו סאלח, באתר מועצה מקומית מג'דל שמס

## הערות שוליים

קטגוריה:פוליטיקאים דרוזים ישראלים
קטגוריה:ראשי מועצות מקומיות בישראל
קטגוריה:מג'דל שמס: אישים
קטגוריה:ישראלים שנולדו ב-1978
אוקובה

**אוֹקוּבָּה** (שם מדעי: *Aucuba*) היא סוג צמח בעל פרחים ממשפחת ה-Garryaceae. זהו שיח, או עץ נמוך, ירוק-עד, שמקורו במזרח אסיה, ותפוצתו ממזרח ההימלאיה ועד ליפן.

מקור השם אוקובה הוא משיבוש שמו של הצמח ביפנית アオキ (אָאוֹקִי, מילולית עץ כחול-ירוק), ביטוי להיותה שיח ירוק-עד. הסוג כולל 3–10 מינים, ובעבר סווג תחת משפחת הקרניתיים.

גובה האוקובה נע בין שני מטרים ל-13 מטר, ויש לה מראה המזכיר את עצי הער, עד כדי כך שהאוקובה היפנית נקראת גם באופן עממי דפנה מנוקדת. העלים רחבים ואזמליים, ערוכים בצורה נגדית, כשאורכם 8–25 ס"מ ורוחבם 2–7 ס"מ. בשולי העלה, קרוב לקצהו, ישנן מספר שיניים גדולות. הצמח הוא דו־ביתי, ופרחיו קטנים בקוטר 4–8 מ"מ, עם עלי כותרת בצבע ארגמני–חום, ערוכים בדלילות בתפרחת בת 10–30 פרחים. הפרי הוא בית גלעין אדום בקוטר של סנטימטר אחד.

שלושת המינים המסורתיים שנכללו בסוג זה הם: אוקובה יפנית, אוקובה סינית ואוקובה הימלאית.

## קישורים חיצוניים

## הערות שוליים

קטגוריה:דו-פסיגיים
קטגוריה:סוגי צמחים
גלישת גלים באולימפיאדת פריז (2024)

גלישת גלים התקיימה כענף אולימפי באולימפיאדת פריז (2024) בפעם השנייה בתולדות המשחקים האולימפיים. התחרויות התקיימו בסמוך לטהיטי, אי המהווה חלק מפולינזיה הצרפתית ומרוחק 17,705 ק"מ מפריז. בתחרויות לקחו חלק 48 ספורטאים: 24 גברים ו-24 נשים.

## אתר התחרות
תחרות הגלישה מתקיימות בתהופו, טהיטי, חלק מפולינזיה הצרפתית שנמצא בדרום האוקיינוס השקט. ההחלטה לקיים את התחרויות באזור זה התקבלה בשל הגלים המאסיביים באזור, המתאימים לתחרות גלישה. טהיטי נמצאת במרחק של 15,705 ק"מ מפריז - שיא חדש למרחק הפיזי הגדול בין העיר המארחת ובין אתר התחרויות. השיא הקודם היה שייך לאולימפיאדת מלבורן בשנת 1956 בה התקיימו תחרויות הרכיבה על סוסים בסטוקהולם, שוודיה.

המשתתפים בתחרויות הגלישה יהיו היחידים שלא ישהו בכפר האולימפי ובמקום זאת ישוכנו על גבי אונייה שעגנה מול טהיטי ככפר האולימפי הצף הראשון. לראשונה בתולדות התחרויות צופים יוכלו להיות נוכחים באתר התחרות.

## דירוג מקדים
בדומה לדירוג לקראת גלישת גלים באולימפיאדת טוקיו נקבעה מגבלה של 2 ספורטאים מכל מגדר לכל מדינה. עם זאת מספר המתחרים הכולל הוגדל ב-4 לכל מגדר, ובמקרים מסוימים למדינות התאפשר לשלוח 3 נציגים מכל מגדר. סך הכל השתתפו בתחרויות 48 ספורטאים מ-21 מדינות שונות, ביניהן ישראל.

## לוח הזמנים

התחרויות החלו ב-27 ביולי והיו אמורות להימשך חמישה ימים רצופים. סערה וגלי ענק גרמו לביטול המקצה השלישי של הנשים. בהמשך נדחו המקצים עוד 3 פעמים.

## טבלת המדליות

## הערות שוליים

קטגוריה:ענפי ספורט באולימפיאדת פריז (2024)
פלק 1

ממוזער|250px| רקטת פלק-1 (במרכז)
**פלק-1** (בפרסית **فلق ۱**) היא רקטה ארטילרית מתוצרת איראן.

## עיצוב
הרקטה בקוטר 240 מילימטר, לא מונחית, דומה מאוד לטיל ה-240 מילימטר הרוסי BM-24. משקל הפלק 111 ק"ג, ומשקלו של ראש הנפץ 50 ק"ג. הרקטה מותקנת על רכב שטח קל 4×4 המחזיק 6 רקטות במצב מוכן לשיגור.

לפלק-1 טווח מקסימלי של 10 ק"מ. יורשו, הפלק-2 , הוא בקוטר 333 מ"מ, משקלו 255 ק"ג, מחזיק ראש נפץ שמשקלו 120 ק"ג ומכיל 60 ק"ג של חומר נפץ.

## פיתוח
המערכת פותחה בשנות ה-90 על ידי Shahid Bagheri Industrial Group, שהיא חלק מהתעשייה האווירית האיראנית.

## שימוש
ישנן עדויות נרחבות לשימוש ברקטות פלק-1 במלחמת האזרחים בסוריה.

ב-26 בינואר 2024, ארגון הטרור חזבאללה טען לראשונה כי השתמש בפלק-1 בהתקפה נגד צה"ל כחלק מהחזית הצפונית במלחמת חרבות ברזל.

ב-27 ביולי 2024 הודיע דובר צה"ל דניאל הגרי כי ארגון הטרור חזבאללה השתמש בפלק-1 כדי לבצע את פגיעת הרקטה במג'דל שמס.

## קישורים חיצוניים

* 

## הערות שוליים

קטגוריה:רקטות ארטילריות
כריס ג'וליאנו

**כריס ג'וליאנו** (באנגלית: **Chris Guiliano**; נולד ב-25 ביוני 2003) הוא שחיין אמריקאי, אלוף אולימפי (פריז 2024) וזוכה פעמיים מדליית ארד מאליפות עולם (פוקואוקה 2023 וסינגפור 2025) במשחה שליחים 4x100 מטר חופשי. סגן אלוף עולם (פוקואוקה 2023) במשחה שליחים משולב 4x100 מטר חופשי.

## ביוגרפיה
ג'וליאנו לומד באוניברסיטת נוטרדאם.

### 2023
#### סגן אלוף עולם
באליפות העולם שנערכה בפוקואוקה, יפן ביולי 2023 זכה בשתי מדליות, כסף וארד. מדליית כסף במשחה שליחים משולב 4x100 מטר חופשי לאחר ששחה בשלב המוקדמות ומדליית ארד במשחה שליחים 4x100 מטר חופשי ביחד עם ראיין הלד, ג'ק אלכסי ומאט קינג בתוצאה של 3:10.81 דקות, אחרי אוסטרליה (3:10.16 דקות) ואיטליה (3:10.49 דקות), כשחיין שלישי הוא שחה ב"זינוק שליחים" תוצאה של 47.77 שניות.

### 2024
#### אלוף אולימפי
במשחנים האמריקאים לאולימפיאדת פריז שנערכו באינדיאנפוליס, אינדיאנה ביוני 2024 זכה במדליית זהב במשחה ל-100 מטר חחפשי בתוצאה של 47.38 שניות, לפני ג'ק אלכסי (47.47 שניות) וקיילב דרסל (47.53 שניות), בשלב חצי הגמר הוא קבע שיא אישי חדש של 47.25 שניות. מדליות כסף במשחה ל-50 מטר חופשי בתוצאה של 21.69 שניות, אחרי קיילב דרסל (21.41) ולפני מת'יו קינג (21.70 שניות), בשלב חצי הגמר הוא קבע שיא אישי חדש של 21.59 שניות ובמשחה ל-200 מטר חופשי בשיא אישי חדש של 1:45.38 דקות, אחרי לוק הובסון (1:44.89 דקות) ולפני דרו קיבלר (1:45.60 דקות) ונכלל במשלחת האמריקאית למשחקים האולימפיים. במשחקים האולימפיים עצמם זכה במדליית זהב במשחה שליחים 4x100 מטר חופשי ביחד עם ג'ק אלכסי, האנטר ארמסטרונג וקיילב דרסל בתוצאה של 3:09.28 דקות, לפני אוסטרליה (3:10.35 דקות) ואיטליה (3:10.70 דקות), כשחיין שני הוא שחה ב"זינוק שליחים" תוצאה של 47.33 שניות.

## שיאים אישיים
### בריכה אולימפית
* 50 מטר חופשי: 21.59 שניות (2024)
* 100 מטר חופשי: 47.25 שניות (2024)
* 200 מטר חופשי: 1:45.38 דקות (2024)

## ראו גם

## קישורים חיצוניים

קטגוריה:שחייני חופשי
קטגוריה:שחיינים אמריקאים באולימפיאדת פריז (2024)
סונדוס עבאס

**סונדוס עבאס** (בערבית: **سندس عباس**) היא פעילת זכויות נשים עיראקית. כמנהלת המכון למנהיגות נשים בבגדד, היא פעלה לשיפור זכויות הנשים. עבאס הוכשרה בתחום מדע המדינה, ופעלה לשיפור מעורבותן של נשים עיראקיות במפלגות הפוליטיות שלהן, בתהליך הניסוח והתיקון של החוקה, ובמאמצי פיוס לאומיים ופתרון סכסוכים. היא גם כתבה בעיתונים היומיים המרכזיים של עיראק בנושא זכויות נשים, ערכה מסיבות עיתונאים כדי לטפל בסוגיות המדאיגות נשים, וכן לימדה שיעורים בנושא קבלת החלטות. עבאס גם טיילה ברחבי המזרח התיכון לכנסים וסמינרים לנשים. בשנת 2007, היא קיבלה את אות האומץ הנשי הבין-לאומי.

## ראו גם

* אות האומץ הנשי הבין-לאומי

## קישורים חיצוניים

## הערות שוליים

קטגוריה:זוכות אות האומץ הנשי הבין-לאומי
אלכסנדר ריפטין

**אלכסנדר ריפטין** (ברוסית: **Александр Павлович Рифтин**; 25 בנובמבר 1900 -  6 בפברואר 1945) היה פילולוגיה סובייטי. הוא התמחה בחקר שפות שמיות. אחיו לב היה פרופסור לאופטיקה, בן דודו בוריס ריפטין היה מומחה לחקר סין.

## קורות חיים
אלכסנדר ריפטין נולד בשנת 1900 בחרקוב (אז בתחומי האימפריה הרוסית כיום באוקראינה) למשפחת יהודית. אביו פסח היה סוחר. בשנת 1907 המשפחה עברה לסנקט פטרבורג. בשנת 1907 הוא סיים לימודי גימנסיה עם מדליית זהב. לאחר הלימודים הוא עבד בתחום הרפואה.

בשנת 1920 אלכסנדר ריפטין החל ללמוד באוניברסיטת לנינגרד אותה סיים בשנת 1923 עם התמחות בארכאולוגיה. בשנת 1925 הוא סיים לימודי תואר נוסף באשורולוגיה. בשנת 1928 ריפטין סיים לימודי תואר שלישי.

ריפטין נותר באוניברסיטה והיה מעביר קורסים. בשנת 1933 הוא התמנה לראש קתדרה לשפות שמיות. בשנת 1937 לריפטין הוענק תואר "דוקטור למדעים" והוא קיבל דרגת פרופסור. 

בשנת 1938 ריפטין הקים קתדרה לבלשנות במכון לשפות זרות והיה מנהלו.

בשנת 1942 הוא ביחד עם סגל האוניברסיטה פונה מלנינגרד הנצורה והגיע לסרטוב בה המשיך בפעילות מדעית.

בשנת 1944 הוא חזר ללנינגרד והיה בין מארגני פקולטה לחקר המזרח.

ריפטין עבד על עבודת פוסט דוקטורט אך לא הצליח לסיים אותה כי נפטר מבעית לב בשנת 1945. 

הוא נטמן בבית הקברות פראוברז'נסקי היהודי לצד אחיו פרופסור לב ריפטין

## קישורים חיצוניים
* ביוגרפיה 
* 

## הערות שוליים

קטגוריה:מדענים יהודים סובייטים
קטגוריה:בלשנים ולשונאים יהודים
קטגוריה:בלשנים ולשונאים רוסים
קטגוריה:סגל אוניברסיטת סנקט פטרבורג
קטגוריה:אישים הקבורים בית הקברות פראוברז'נסקי היהודי
קטגוריה:סובייטים שנולדו ב-1900
קטגוריה:נפטרים ב-1945
בוריס ריפטין

**בוריס ריפטין** (ברוסית: **Борис Львович Рифтин**; 7 בספטמבר 1932 -  3 באוקטובר 2012) היה סינולוג סובייטי-רוסי ממוצא יהודי. 
## קורות חיים
בוריס ריפטין נולד בשנת 1932 בלנינגרד למשפחת יהודית. אביו היה מומחה למכניקה בדרגת פרופסור. לאחר סיום לימודי בית ספר הוא למד בפקולטה לחקר המזרח (שדודו אלכסנדר ריפטין היה בין מקימיו) של אוניברסיטת לנינגרד תוך התמחות בשפות סיניות. בשנת 1955 הוא סיים את הלימודים והחל לעבוד במכון לחקר ספרות של האקדמיה למדעים של ברית המועצות.

בשנת 1961 סיים עבודת תואר שלישי ובשנת 1970 עבודת פוסט דוקטורט. בשנים 1965/1966 הוא עבר התמחות באוניברסיטת פקין.

ריפטין היה מומחה לחקר ספרות סינית. הוא פעל בספריות ברחבי העולם במטרה למצוא יצירות סיניות עתיקות ופעל להוצאה לאור יצירות רבות מהמאה ה-16 והמאה ה-17. הוא קיבל פרסים מטעם מוסדות מדע בטייוואן וב.

בשנת 1990 היה שותף לקבלת פרס ברית המועצות על יצירת אנציקלופדיה "מיפולוגיה של עמי העולם". כמו כן, תרגם סיפורי עם סינים לרוסית.

משנת 1992 ועד לשנת 1998 פעל בטייוואן וחקר תרבות של אוכלוסייה מקורית של האי שהיא ממוצא אוסטרונזי.

בשנת 1997 התקבל כחבר בהתכתבות לאקדמיה למדעים של ברית המועצות ובשנת 2008 קודם למעמד של חבר בפועל.

ריפטין נפטר בשנת 2012 במוסקבה ונטמן בבית העלמין טרויקורובסקויה.

## קישורים חיצוניים
* ביוגרפיה 
* 

## הערות שוליים

קטגוריה:מדענים יהודים סובייטים
קטגוריה:בלשנים ולשונאים יהודים
קטגוריה:בלשנים ולשונאים רוסים
קטגוריה:חוקרי סין
קטגוריה:פולקלוריסטים
קטגוריה:מתרגמים לרוסית
קטגוריה:יהודים חברי האקדמיה הרוסית למדעים
קטגוריה:יהודים חברי האקדמיה למדעים של ברית המועצות
קטגוריה:סובייטים שנולדו ב-1932
קטגוריה:נפטרים ב-2012
ולטר ברנשטיין

**ולטר ברנשטיין** (באנגלית: **Walter Bernstein** 20 באוגוסט 1919 – 23 בינואר 2021) היה תסריטאי ומפיק סרטים יהודי אמריקאי. ברנשטיין הוכנס לרשימה השחורה של הוליווד. הוא זכה בפרסים רבים על עבודתו.

## קורות חיים
ברנשטיין נולד בברוקלין, ארצות הברית, במשפחה יהודית, בנם של המורה לואיס ברנשטיין ורעייתו חנה לבית ביסטרונג. הוא חגג בר מצווה ובאחד הראיונות ציין שתמיד היה גא להיות יהודי. בסיום לימודיו נסע לצרפת, לאוניברסיטת גרנובל ללימודים והתארח אצל משפחה צרפתית. בצרפת נחשף לרעיונות הקומוניזם ולאחר שובו לארצות הברית הצטרף למפלגה הקומוניסטית האמריקאית.

אחרי שחזר לארצות הברית למד ברנשטיין בדארטמות' קולג', שם קיבל את עבודת הכתיבה הראשונה שלו, כמבקר סרטים בעיתון הקמפוס, ושם הצטרף לליגה הקומוניסטית הצעירה. הוא סיים את לימודיו בדארטמות' בשנת 1940. בפברואר 1941 גויס לצבא ארצות הברית ובילה את רוב מלחמת העולם השנייה ככתב בצוות העיתון הצבאי יאנק, והגיש כתבות מאיראן, ארץ ישראל, מצרים, צפון אפריקה, סיציליה ויוגוסלביה. על חוויותיו בארץ ישראל כתב במאמר שכותרתו "מלחמה ופלסטין"

## הרשימה השחורה של הוליווד
ב-1950, בשל קשריו הפוליטיים הרבים עם השמאל ופעילויותיו הקשורות אליו, הופיע שמו בעיתון "ערוצים אדומים", וכתוצאה מכך הוא הוכנס לרשימה השחורה של האולפנים ההוליוודיים כחלק מהפעולות של עידן מקארתי נגד אנשים בעלי זיקה קומוניסטית. בשנות החמישים הוא הצליח להמשיך בכתיבה לטלוויזיה, הן תחת שמות בדויים והן בעזרת אנשים שלא היו ברשימה השחורה והסכימו ששמם יופיע על יצירותיו. כך תרם לתוכניות טלוויזיה של התקופה, ביניהן "סכנה", סדרת הדוקו-דרמה של חדשות CBS "אתה שם" וסדרת המסתורין "קולונל מארץ' מהסקוטלנד יארד". בכמה מקורות נאמר באופן שגוי כי הכנסתו של ברנשטיין לרשימה השחורה נבעה מעדות "לא ידידותית" שניתנה ל-HUAC ב-1951, אך למעשה, הוא לא זומן על ידי הוועדה עד סוף שנות ה-50, ומעולם לא העיד בפועל.

## חיים אישיים
ברנשטיין היה נשוי ארבע פעמים. שלושת נישואיו הראשונים, למרווה ספלמן, ברברה ליין וג'ודית בראון הסתיימו בגירושים. הוא נישא לסוכנת הספרותית גלוריה לומיס בשנת 1988. היו לו שני ילדים מאשתו הראשונה, מרווה ספלמן ושלושה ילדים מאשתו השלישית, ג'ודית בראון. הוא נפטר מדלקת ריאות ב-23 בינואר 2021, בגיל 101.

## קישורים חיצוניים

* Walter Bernstein — a writer who outlived the Hollywood blacklist knew how to choose his battles 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:תסריטאי טלוויזיה יהודים אמריקאים
קטגוריה:תסריטאי קולנוע יהודים אמריקאים
קטגוריה:מפיקי קולנוע יהודים אמריקאים
קטגוריה:בוגרי דארטמות' קולג'
קטגוריה:אישים המופיעים ברשימה השחורה של הוליווד
קטגוריה:יהודים אנשי הכוחות המזוינים של ארצות הברית במלחמת העולם השנייה
קטגוריה:קומוניסטים אמריקאים
קטגוריה:קומוניסטים יהודים
קטגוריה:אתאיסטים יהודים אמריקאים
קטגוריה:יהודים שהגיעו לגיל מאה
קטגוריה:אמריקאים שהגיעו לגיל מאה
קטגוריה:אמריקאים שנולדו ב-1919
קטגוריה:אמריקאים שנפטרו ב-2021
התקיפה בבית הספר אל-עודה

**התקיפה בבית הספר אל-עודה** התרחשה ב-9 ביולי 2024, במהלך הלחימה ברצועת עזה במלחמת חרבות ברזל. באירוע, צה"ל התקיף את פתח בית הספר "אל-עודה" בעבסאן אל-כבירה שבנפת ח'אן יונס, כשבאזור היו אוהלים של עקורים. בהתקפה נהרגו 31 פלסטינים ועוד כ-53 נפצעו. לפי דובר צה"ל, מטוס קרב תקף מחבל חמאס שהשתתף בטבח שבעה באוקטובר. נמסר כי "נבדקים דיווחים" בנוגע לפגיעה באזרחים.

## האירוע
ב-9 ביולי 2024, צה"ל התקיף את פתח בית הספר "אל-עודה" בעבסאן אל-כבירה. פצצת GBU-39 בקוטר קטן מתוצרת ארצות הברית שימשה את הצבא בהתקפה. דובר צה"ל מסר כי "מטוס קרב תקף באמצעות חימוש מדויק מחבל מהזרוע הצבאית של חמאס שהשתתף, בין היתר, בטבח הרצחני שביצע חמאס ב-7 באוקטובר בעוטף". הצבא לא פרסם פרטים על זהותו של מחבל החמאס. לפי עד ראייה שישב סמוך לשטח בית הספר בזמן התקיפה, מטוס קרב עף מעליו וירה טיל לעבר קבוצת צעירים שישבו באינטרנט קפה.

באזור היו אוהלים של עקורים, ובהתקפה נהרגו 31 פלסטינים ועוד כ-53 נפצעו. לפי גורמים רפואיים ברצועה, מרבית ההרוגים היו נשים וילדים. אל-ג'זירה הציגה מספר סרטונים מהאסון ומתוצאותיו, כולל סרטון אחד המציג ילדים משחקים כדורגל בחצר בית הספר כאשר "בום פתאומי הרעיד את האזור", ולאחר מכן ניתן לראות "גופות מרוסקות שוכבות על הקרקע בין פסולת". סרטון אחר הציג ילד שישב מחוץ לחדר המתים וסיפר כי הוא היחיד במשפחתו ששרד את המתקפה.

## הערות שוליים

קטגוריה:הרג אזרחים בידי צה"ל
קטגוריה:מלחמת חרבות ברזל
קטגוריה:2024 ברצועת עזה
BODi

**BODi** (בעבר שם החברה היה **The Beachbody Company**) היא חברה ציבורית אמריקאית שנוסדה בשנת 1998 ועוסקת בתחומי כושר ומדיה. החברה ידועה במיוחד בזכות תוכניות האימון הביתיות שלה, ותוספי התזונה שהיא מוכרת. המוצר הפופולרי ביותר של החברה היא תוכנית האימון P90X שנוצרה על ידי טוני הורטון. ניירות הערך של החברה נסחרים בבורסה לניירות ערך בניו יורק.

## תוכניות אימונים
החברה פיתחה לאורך השנים תוכניות אימונים רבות, וחלקן זכה לפופולריות רבה. כמה מתוכניות האימונים הבולטות ביותר שהחברה פיתחה כוללות את:
* **P90X** – תוכנית אימונים ביתית בת 90 ימים שפותחה על ידי טוני הורטון.
* **Insanity** – תוכנית אימונים ביתית שפותחה על ידי שון טי אשר נועדה לשפר את הסיבולת.
* **** – תוכנית אימונים ותזונה שנוצרה על ידי אוטומן קלבריס.
* **PiYo** – תוכנית אימונים המשלבת פילאטיס ויוגה אשר נוצרה על ידי צ'לין ג'ונסון.

## שירות סטרימינג
שמאל|ממוזער|100 פיקסלים|לוגו Beachbody On Demand
לחברה יש גם שירות הסטרימינג "Beachbody On Demand" אשר מספק ללקוחותיו גישה לתכנים רבים שהחברה פיתחה לאורך השנים.

## תוספי תזונה
החברה מוכרת גם מגוון תוספי תזונה כמו:
* Shakeology – שייק עתיר ברכיבים תזונתיים הכולל חלבונים, ויטמינים ומינרלים.
* Beachbody Performance – תוספי מזון אשר יש לצרוך לאחר אימוני כושר.

## קישורים חיצוניים

## הערות שוליים

קטגוריה:ארצות הברית: ארגוני בריאות ורפואה
קטגוריה:חברות הנסחרות בבורסה לניירות ערך בניו יורק
ארווין מסארוש

**ארווין מסרוש** (בהונגרית: **Mészáros Ervin**; בודפשט, 2 באפריל 1877 – בודפשט, 21 במאי 1940) היה אלוף אולימפי סייף (חרב) הונגרי.

## קורות חיים
מסארוש היה סייף של "מועדון האתלטיקה ההונגרי"  מ-1894 עד 1927. הוא התחרה הן בחרב והן ברומח, אך השיג את תוצאותיו הבינלאומיות בחרב. בגיל תשע עשרה לא יכול היה להתחרות באולימפיאדת 1904 ו-1908 מכיוון שמשרד המלחמה של וינה לא אפשר לקציני המלוכה להתחרות בצבעים של הונגריה. הוא היה בנבחרת הסיף ההונגרית מ-1912 עד 1926. באולימפיאדת סטוקהולם (1912), היה חבר בנבחרת הסיף ההונגרית שהורכבה מלאסלו ברטי, דז'ה פלדש, ינה פוקס, אוסקר גרדה, ארווין מסארוש, זולטאן שנקר, פטר טוט, ולאיוש ורקנר, שזכתה באליפות האולימפית. הוא זכה במדליית הארד בתחרות החרב האישית של האולימפיאדה - אחורי ינה פוקס (זהב) ובלה בקשי (כסף). ב-1925 זכה במקום הרביעי באליפות אירופה באוסטנד.

במהלך הקריירה הספורטיבית שלו למד משפטים באוניברסיטת בודפשט (כיום אוניברסיטת אטווש לוראנד) ולאחר שסיים קורס קצינים בצבא שירת בצבא המלכותי ההונגרי. הדרגה הגבוהה ביותר שלו הייתה קפטן חי"ר. הוא היה חבר מועצת כבוד של אגודת הסיף ההונגרית.

אחיו לוראנט מסארוש היה סייף גם הוא.

## הישגיו
* בחרב:
** אלוף אולימפי (קבוצתי: 1912)
** אולימפיאדה מקום 3 (אישי: 1912)
** אליפות אירופה מקום 4 (אישי: 1925)
** אליפות הונגריה: מקום 9 (1921), מקום 4 (1925)
* ברומח:
** אלוף הונגריה ארבע פעמים (1900, 1902, 1903, 1904)

## לקריאה נוספת
* László Lukács – György Szepesi: 112. ההיסטוריה של מדליות הזהב האולימפיות של הונגריה – בודפשט, 1980 – 
* לאסלו הווש: ספר הזהב של הספורט ההונגרי - בודפשט, 1982 - 
* Endre Kahlich – László Gy Papp – Zoltán Subert: המשחקים האולימפיים 1896–1976 – בודפשט, 1977 – 
* Révai új lexikona XIV. (הלקסיקון החדש של רוואי).
* 
## קישורים חיצוניים

קטגוריה:אלופים אולימפיים מהונגריה
קטגוריה:אלופים אולימפיים: סייפים
קטגוריה:סייפים הונגרים
קטגוריה:משתתפי אולימפיאדת סטוקהולם (1912)
קטגוריה:הונגריה: אישים בספורט
קטגוריה:ספורטאים הונגרים
קטגוריה:בודפשט: אישים
קטגוריה:הונגרים שנולדו ב-1877
קטגוריה:הונגרים שנפטרו ב-1940
פטר טוט

**פֵטֶר טוֹט** (בהונגרית: **Tóth Péter**; בודפשט, 12 ביולי 1882 – בודפשט, 28 בפברואר 1967) הוא סייף אלוף אולימפי פעמיים (בחרב), משפטן.

## קורות חיים
בתור קצין תובע בבודפשט, הוא התחרה ב, מועדון האתלטיקה ההונגרי" . הוא התחרה גם בחרב וגם רומח. באולימפיאדת לונדון (1908) ובאולימפיאדת סטוקהולם (1912) הוא היה חבר גם בנבחרת החרב ההונגרית שזכתה באליפות האולימפית במשחקי הקיץ האולימפיים ב-2008. ב-1913 השתתף בהקמת איגוד הסיף הבין-לאומי כחבר מייסד. הוא היה ספורטאי פעיל במשך תקופה ארוכה, וזכה באליפות הונגריה הראשונה שלו ב-1907 ובאחרונה ב-1934. כסייף, השתתף ב-1928 גם באולימפיאדת אמסטרדם. לאחר מלחמת העולם השנייה עבד כפועל זוטר. מאוחר יותר פרסם מאמרי ספורט ביומון הספורט. הוא עסק בגם בתורת ובתולדות הספורט, ופרסם מאמרי מומחים רבים הקשורים לסייף. בחודשים האחרונים לחייו כתב יחד עם הצלם קלמן קלל עבודה על תולדות הסיף שנותרה בכתב יד. הוא מת בתאונת דרכים.

## הישגיו
* בחרב:
** פעמיים אלוף אולימפי
*** 1908, לונדון: קבוצתי (דז'ה פלדש, ינה פוקס, אוסקר גרדה, לאיוש ורקנר)
*** 1912, סטוקהולם: קבוצתי
** אולימפיאדה מקום 5:
*** 1908, לונדון : אישי
** אולימפיאדה מקום 6:
*** 1912, סטוקהולם : אישי
** אולימפיאדה בתחרות לא רשמית. מקום 3:
*** 1906, אתונה : יחיד
** אלוף הונגריה חמש פעמים
*** אישי: 1910, 1911
*** קבוצתי: 1912, 1922, 1926
* ברומח:
** אולימפיאדה מקום 5:
*** 1928, אמסטרדם: קבוצתי
** אליפות אירופה מקום שני:
*** 1931, וינה : קבוצתי
** אחת עשרה פעמים אלופת הונגריה
*** אישי: 1907, 1908, 1909, 1911, 1913, 1914, 1920, 1921
*** קבוצתי: 1925, 1928, 1934

## לקריאה נוספת

* Tóth Péter profilja a Nemzetközi Olimpiai Bizottság oldalán 
* Tóth Péter profilja az Olympedia oldalán 
* Magyar nagylexikon XVII.. Bárány Lászlóné. Budapest: Magyar Nagylexikon. 2003.  (הלקסיקון ההונגרי הגדול)
* Rózsaligeti László: Magyar olimpiai lexikon 1896–2002. Budapest: Helikon. 2004.  (הלקסיקון האולימפי ההונגרי)
* Havas László: *A magyar sport aranykönyve*, Budapest, 1982, 


## קישורים חיצוניים

קטגוריה:אלופים אולימפיים מהונגריה
קטגוריה:אלופים אולימפיים: סייפים
קטגוריה:משתתפי אולימפיאדת אתונה (1906)
קטגוריה:סייפים הונגרים
קטגוריה:משתתפי אולימפיאדת לונדון (1908)
קטגוריה:ספורטאים הונגרים
קטגוריה:משתתפי אולימפיאדת סטוקהולם (1912)
קטגוריה:משתתפי אולימפיאדת אמסטרדם (1928)
קטגוריה:הונגריה: אישים בספורט
קטגוריה:הרוגי תאונות דרכים
קטגוריה:בודפשט: אישים
קטגוריה:הונגרים שנולדו ב-1882
קטגוריה:הונגרים שנפטרו ב-1967
עונת 2024/2025 בליגת העל בכדוריד

**עונת 2024/2025 ב[[ליגת העל בכדוריד]]** תהיה העונה ה-72 של תחרות ארצית בישראל. הליגה כוללת 11 קבוצות. העונה תתחיל ב-20 בספטמבר 2024.

בהתאם לתוצאות של העונה הקודמת בליגה הלאומית, לליגת העל עלתה מ.כ. באר שבע על חשבונה של הפועל רמת גן שירדה לליגה הלאומית. מכבי פתח תקווה ויתרה על זכותה לעלות לליגת העל ונשארה בליגה הלאומית, ואס"א תל אביב לא נרשמה מחדש לליגה, ותשחק אף היא בליגה הלאומית.

## גביע winner שופטים ע"ש מויזס רש
כמדי עונה, גם בעונה זו התקיים טורניר ווינר שופטים שנפתח ב-28 באוגוסט 2024. הטורניר מהווה מפעל הכנה לליגה, במסגרתו מתחרות הקבוצות על התואר הראשון של העונה. בטורניר זכתה הפועל אשדוד.
### שלב הבתים
;בית א'

;בית ב'

;בית ג'

;בית ד'

### חצאי גמר וגמר

## שיטת המשחקים
יתקיים סיבוב אחד בן 11 מחזורים, ואחריו יחולקו הקבוצות לבית עליון שיכלול את שש המדורגות ראשונות הסיבוב הראשון ובית תחתון שיכלול את חמש המדורגות אחרונות. בשלב הבתים יתקיימו שני סיבובים, בסופם בבית העליון ארבע המדורגות עליונות יעפילו לחצי הגמר שישוחק בשיטת פלייאוף, ובסיום הבית התחתון תוכרז יורדת אחת.

על ניצחון במשחק יוענקו שתי נקודות, על תוצאת תיקו תוענק נקודה בודדת ועל הפסד לא יוענקו נקודות.

## טבלת הליגה

## פלייאוף עליון
### חצי גמר

### גמר

## קישורים חיצוניים
* מידע מאתר מנהלת הליגה

## הערות שוליים

קטגוריה:2025 בישראל: ספורט
קטגוריה:עונות בליגה העליונה בכדוריד בישראל
קטגוריה:2024 בישראל: ספורט
זולטאן שנקר

**זולטאן שנקר** אוזוראי (קדומת אצולה) (בהונגרית: **Schenker Zoltán**; וארסנטמארטון, 13 באוקטובר 1880 – בודפשט, 25 באוגוסט 1966) היה סייף הונגרי-יהודי, אלוף אולימפי (סטוקהולם 1912), קצין צבא, סופר בתחום הספורט.

## קריירה ספורטיבית
כקצין של הכוחות המזוינים המלכותיים ההונגריים, הוא היה סייף של ה-Wesselényi VK משנת 1898 ושל Honvéd Tiszti VK משנת 1921. הוא התחרה הן בחרב והן ברומח, היה חלק מנבחרת הונגריה בשני כלי הנשק והשיג תוצאות בינלאומיות. כקצין צבא של המלוכה, הוא לא הורשה להתחרות בצבעי הונגריה באולימפיאדת לונדון 1908, כך הוא השתתף רק בשלוש אולימפיאדות וזכה בסך הכל בשלוש מדליות אולימפיות. באולימפיאדת סטוקהולם (1912), הוא היה חבר בנבחרת החרב ההונגרית שזכתה באליפות, שהייתה מורכבת מ: לאסלו ברטי, דז'ה פלדש, ינה פוקס, אוסקר גרדה ארווין מסארוש, זולטאן שנקר, פטר טוט, טלאיוש ורקנר. באולימפיאדת פריז (1924) הוא זכה במדליית כסף עם נבחרת החרב ההונגרית ובמדליית ארד עם נבחרת הרומח ההונגרית. באולימפיאדת אמסטרדם (1928) התחרה רק ברומח אישי והודח בחצי הגמר.

לאחר מלחמת העולם השנייה התגורר בארד וכתב מספר ספרי מומחים כמו:
* סיף ברומח Tőrvívás (1954)
* סיף בחרב המודרני ההונגרי A modern Magyar kardvívás (1958)

### הישגיו
#### חרב
* אלוף אולימפי (קבוצתי: 1912)
* סגן אלוף אולימפי (קבוצתי: 1924)
* מקום רביעי במשחקים האולימפיים (אישי: 1912, 1924)
* אלוף הונגריה (1923)
#### רומח
* מדליית ארד במשחקים האולימפיים (קבוצתי: 1924)
* אלוף הונגריה (1922, 1924)

## לקריאה נוספת
* Schenker Zoltán profilja a Nemzetközi Olimpiai Bizottság oldalán (באנגלית)
* Schenker Zoltán profilja az Olympedia oldalán (באנגלית)
* 

## קישורים חיצוניים
* תיאור באתר databaseolympics.com

קטגוריה:אלופים אולימפיים מהונגריה
קטגוריה:אלופים אולימפיים: סייפים
קטגוריה:ספורטאים אולימפיים יהודים הונגרים
קטגוריה:סייפים יהודים הונגרים
קטגוריה:סייפים באולימפיאדת סטוקהולם (1912)
קטגוריה:סייפים באולימפיאדת פריז (1924)
קטגוריה:משתתפים יהודים באולימפיאדת סטוקהולם (1912)
קטגוריה:משתתפים יהודים באולימפיאדת פריז (1924)
קטגוריה:הונגריה: אישים בספורט
קטגוריה:הונגרים שנולדו ב-1880
קטגוריה:הונגרים שנפטרו ב-1966
מקס ורובי

**מקס ורובי** (באנגלית: **Max & Ruby**) היא סדרת טלוויזיה מונפשת קנדית-אמריקאית לילדים המבוססת על סדרת ספרים מאת רוזמרי וולס. 

בארצות הברית הסדרה שודרה בניק ג'וניור בשנת 2002 ובאותה השנה בישראל בערוץ הופ! ואז בניק ג'וניור. הסדרה בת 7 עונות ו-130 פרקים באורך 20 דקות.

## עלילה
מקס ורובי הם שני אחים ארנבונים לבנים, הגרים בעיר שכולה ארנבים. כל פרק מציג את היחסים שלהם.

## דמויות
* **מקס** (**Max**): ארנב לבן, אוהב את בובת הפיל האדומה שלו, אחת הדמויות הראשיות בתוכנית.
* **רובי** (**Ruby**): ארנבת לבנה, בעלת אופי אימהי, אחת הדמוית הראשיות בתוכנית.

## מדבבים
הדיבוב העברי הופק על ידי איילת צ'ינסקי ובוים על ידי עמי מנדלמן.

## קישורים חיצוניים
* 

* 

קטגוריה:סדרות טלוויזיה המבוססות על ספרים
קטגוריה:ערוץ הופ!: תוכניות רכש
קטגוריה:ניק ג'וניור: תוכניות וסדרות
ד"ר לק

200px|ממוזער|שמאל|סמליל ד"ר לק הראשון
**ד"ר לק** הייתה רשת גלידריות ישראלית. בשיאה הייתה מהגלידריות המובילות בישראל והפעילה 22 סניפים ברחבי הארץ מצמח בצפון ועד אילת.

הרשת נודעה באיכות הגלידה שהייתה בין הראשונות משמנת ולא משומן צמחי.

## היסטוריה
רשת הגלידריות ד"ר לק נוסדה בשנת 1986 בידי רופא השיניים דני כותני ושותפו העסקי אביב ארן. כותני שעבד במקצוע במשך כ-9 שנים החליט לפתוח חנות לממכר גלידה, ללא ניסיון קודם בתחום ועבד בתחילה במשך חצי שנה בחנות של משפחת חינאווי בשוק הפשפשים עד שפתח חנות משלו.

החברה הפעילה אז חנות ביפו ומפעל צמוד, כאשר מוצרי החנות שווקו במסעדת התרווד הוורוד של צחי בוקששתר, "קרן" של חיים כהן ולישראל אהרוני.

ב-2005, נפתח סניף הדגל של החברה בנמל תל אביב. סניף החברה בקפריסין נסגר בהמשך אותה השנה בעקבות ירידה בהכנסות, בין השאר לאור התרסקות טיסה 522 של הליוס איירווייז באי.

בשנת 2013 פעלו ברשת 22 סניפים, מתוכם 17 בזכיינות ושישה דוכנים בתחנות רכבת ישראל. באותה השנה נפתח לראשונה סניף בנצרת המיועד למגזר הערבי ופותח טעם מקומי בשם "פחפינה" - שייק פירות וגלידה מעורב עם בוטנים.

לרשת מפעל ייצור בראשון לציון המשווק גלידות ומוצרים נלווים לשוק המוסדי, והכנסותיו מהוות כ-25% מרווח החברה.

בשנת 2019 ביקשה החברה למכור את 8 הסניפים שנותרו ולאשר הסדר נושים לאחר שנקלעה לחובות בסך כ-3.5 מיליון שקל. ההסכם אושר בספטמבר 2019.

## קישורים חיצוניים
* 
* 
* 

## הערות שוליים

קטגוריה:חברות מזון ישראליות
קטגוריה:גלידריות
תאוריית העמדה הפמיניסטית

**תאוריית העמדה הפמיניסטית** היא גישה לפיה בפמיניזם, כחלק ממדעי החברה, נדרש לראות דברים מנקודת מבט נשית, בגלל שנשים מבינות דברים בצורה ייחודית. בין המצדדות בגישה זו נמנות דונה הראווי, פטרישה היל קולינס ודורותי סמית'. יישום גישה זו בתורת ההכרה הופך את חוויותיהן של נשים לנקודת המוצא המרכזית של כל דיון פמיניסטי, במקום אלה של גברים או בנוסף להן.

## התפתחות תאוריית העמדה הפמיניסטית
תאוריית העמדה הפמיניסטית נטבעה בשנות ה-70 של המאה ה-20 על ידי דורותי סמית', פמיניסטית מרקסיסטית מאוניברסיטת קליפורניה בברקלי. לאחר מכן היא פותחה על ידי ננסי הארטסוק. על פי תפיסה זו, גישה פמיניסטית צריכה להתבסס על ניתוח מנגנון הדיכוי הפטריארכלי הטבוע בחברה, המשפיע על חייהן ותפקידיהן של נשים. מנגנון זה גורם לכך שחוויותיהן של נשים, כקבוצה, שונות מאלה של גברים, ויש להתבסס על חוויות אלה כדי לראות ולהבין את העולם מנקודת מבט פמיניסטית.

המאמרים הראשונים שנכתבו על ידי אנשי אקדמיה שדגלו בגישה זו התמקדו בחלוקת עבודה על פי מגדר.

תאוריית העמדה הפמיניסטית קיבלה חיזוק משמעותי בשנת 1986, עם פרסום הספר "The Science Question in Feminism" של סנדרה הארדינג, בו היא טוענת שהמדע הוא ברובו אנדוצנטרי וקוראת תיגר על הנחות המוצא של המדע הקונבנציונלי. בספרה היא מציגה את תאוריית העמדה הפמיניסטית כזו השואפת להגדיר מחדש מושגים מרכזיים במדע על בסיס חוויות חייהן של נשים, השונות מאלה של גברים, אך גם של קבוצות מיעוט אחרות. שורשיה של התאוריה נעוצים בטיעון מרכזי של הגל, לפיו האנשים המצויים בעמדות הכוח הם אלה המכתיבים את תפיסת העולם הרווחת, והם נוטים לראות בזכויות היתר שלהם "זכויות טבעיות". לעומתם, אנשים שאינם נמצאים בעמדות כוח יכולים לתאר את יחסי הכוח בחברה באופן מאוזן יותר. על פי הארדינג, כל עוד המדע ממשיך לתאר ולהסביר את העולם מנקודת המבט של הקבוצות הדומיננטיות, אין דרך להבין או להסביר באופן מעמיק את התהליכים המתרחשים בחברה. לדבריה, השימוש בפמיניזם מנקודת מבט נשית מאפשר לגלות הטייה גברית במדע.

תפיסתה של הארדינג אומצה על ידי פמיניסטיות רבות באותה תקופה, בהן דונה הראווי. תאוריית העמדה הפמיניסטית, המאפשרת לתאר אירועים מנקודות מבט שונות, החלה גל של גישות פמיניסטיות מנקודות מבט מגוונות, בהן פמיניזם שחור ופמיניזם מזרחי.

## ביקורת והתרחבות
על פי אסכולת הפמיניזם הפוסטמודרני, לא קיימת "נקודת מבט נשית" אחידה, כי חייהן של נשים במקומות שונים ובתקופות שונות הם מאד מגוונים, ואי אפשר להכליל את כלל חוויותיהן כמקשה אחת.

תאוריית העמדה הפמיניסטית הפנימה את הביקורת הזו, ולא מקובל כיום לטעון שקיימת "נקודת מבט נשית" אחת אוניברסלית. יתרה מזו, אפליה מינית כלפי נשים נתפסת כסוג של היררכיית שליטה או מטריצת שליטה  אחת מני רבות, בעלת מאפיינים משותפים למנגנוני שליטה דומים כמו גזענות, הומופוביה, קולוניאליזם ואפליה מעמדית.

הפעילות כיום בתחום תאוריית העמדה הפמיניסטית מנסה למפות את הקיריארכיה ולמצוא דרכים להתמודד איתה. מיפוי זה מנסה לתאר מנגנוני שליטה שונים ומגוונים בצורה נייטרלית, לתאר את מקומם של נשים וגברים בכל מערכת כזו, ולמצוא דרכים להתמודד עם אמצעי דיכוי בכל אחד מהמנגנונים.

## הערות שוליים

קטגוריה:זרמים בפמיניזם
קטגוריה:פמיניזם: היסטוריה
קטגוריה:מעמד האישה
מוריס קנה

**מוריס קנה** (נפטר בינואר 2013) היה רואה חשבון ישראלי, מייסד שותף של פירמת הייעוץ פאהן קנה. כיהן כנשיא לשכת רואי חשבון בישראל בין השנים 1971 ל-1973. מבולטי רואי החשבון בישראל.

## ביוגרפיה
קנה נולד בעיראק ועלה לישראל אחרי קום המדינה. בילדותו למד צרפתית. הוא למד ראיית חשבון.
נישא לעליזה, ילידת ירושלים שגדלה בשכונת בת גלים בחיפה, אותה הכיר במהלך עבודתו במשרד רואי חשבון בעיר.

ב-1955 הקים את משרד רואי החשבון פאהן קנה עם שותפו משה חיים פאהן שהיא מאז אחד ממשרדי רואי החשבון הגדולים בישראל.

הוא נמנה עם מייסדי הפדרציה הבין־לאומית לרואי חשבון (IFAC) בישראל.

בשנת 1971 מונה כנשיא לשכת רואי חשבון בישראל, תפקיד בו כיהן כשנתיים.

קנה כיהן כמרצה בכיר בחוג לכלכלה באוניברסיטת בר-אילן וכמרצה לחשבונאות באוניברסיטה העברית בירושלים ובאוניברסיטת תל אביב.

הוא פרש לגמלאות בשנת 1998. בנו יזהר קנה מונה כשותף מנהל בפירמה וכיהן אף הוא כנשיא הלשכה.

בינואר 2013 נפטר קנה בגיל 84. הוא הובא למנוחות בבית העלמין בקיבוץ עינת.

## חיים אישיים
קנה התגורר ברמת גן. הותיר אחריו שני בנים.

## קישורים חיצוניים
* 

## הערות שוליים

קטגוריה:רואי חשבון ישראלים
קטגוריה:רמת גן: אוניברסיטאות ומכללות
קטגוריה:ישראלים שנפטרו ב-2013
קטגוריה:נשיאי לשכת רואי חשבון
עמרם אוחיון

הרב **עמרם אוחיון** (נולד ב-3 ביוני 1947, ט"ו בסיון ה'תש"ז) הוא רב חרדי-ספרדי, רב העיר אופקים, וממלא מקום רב העיר באר שבע.

## ביוגרפיה
נולד במרוקו ליעקב וסול. בשנת 1962 עלה לישראל.

בשנת 1999 התמודד לרבנות העיר אופקים כמועמדה של מפלגת ש"ס מול הרב שמעון כהן מועמד המפד"ל. אוחיון ניצח בתוצאות צמודות.

החל מ-יוני 2024 מכהן כרב ראשי זמני לעיר באר שבע.

### מינויו למ"מ ברבנות העיר באר שבע
ביולי 2024 נפטר באופן פתאומי רבה של העיר באר שבע יהודה דרעי.

ב-27 ביוני, הודיע ראש העיר באר שבע רוביק דנילוביץ כי בחר ברב עמרם אוחיון כמחליף זמני לרב יהודה דרעי, וכי יתקיים הליך דמוקרטי מסודר לבחירת רב חדש כפי שמחייב החוק.

## משפחתו
נשוי לתמר ומתגורר באופקים.

בנו יוסף חיים נפטר לאחר מחלה בגיל 38.

## הערות שוליים

קטגוריה:אופקים: רבנים
קטגוריה:באר שבע: רבנים ראשיים
קטגוריה:ישראלים ילידי מרוקו